Denis Vavro

**Denis Vavro** (* 10. apríl 1996, Partizánske) je slovenský profesionálny futbalista, ktorý hráva na poste obrancu v dánskom klube FC Kodaň.

## Klubová kariéra
Vavro sa narodil v Partizánskom kde aj začal s futbalom. V roku 2011 sa pripojil k mládežníckemu tímu MŠK Žilina.

### MŠK Žilina
V A-tíme MŠK debutoval 20. apríla 2013 pri víťazstve 2:1 nad AS Trenčín.

V prvých sezónach v Žiline nedostával veľa priestoru. To sa zmenilo v sezóne 2015/16 kedy sa prebojoval do základnej zostavy. Dňa 23. júla 2015 strelil svoj prvý gól za Žilinu v odvete druhého predkola Európskej ligy UEFA 2015/16 proti Dacia Kišinov, proti moldavskému klubu zvíťazili 4:2 v konečnom zúčtovaní 6:3 a Žilina tak postúpila do tretieho predkola. Vo Fortuna lige prvýkrát skóroval 4. marca pri prehre 2:3 so Zemplínom Michalovce. V sezóne odohral Vavro 36 zápasov vo všetkých súťažiach a strelil tri góly.

V sezóne 2016/17 sa so Žilinou stal majstrom Fortuna ligy. Vavro odohral v sezóne 27 zápasov a strelil šesť gólov.

### FC Kodaň
Dňa 26. augusta 2017 prestúpil Vavro do dánskeho klubu FC Kodaň kde podpísal zmluvu na päť rokov. Za Kodaň debutoval 10. septembra pri víťazstve 4:3 nad Midtjyllandom v ktorom zaznamenal asistenciu. Po prvýkrát skóroval za Kodaň dňa 21. apríla 2018 pri víťazstve 4:1 nad Horsens. V úvodnej sezóne odohral 35 zápasov a zahral si s tímom v skupinovej fáze Európskej ligy UEFA 2017/18.

V sezóne 2018/19 bol Vavro kľúčovým hráčom pri zisku titulu v dánskej Superligaen.

### SS Lazio
Po úspešných sezónach v Dánsku prestúpil Vavro dňa 4. júla 2019 do talianskeho klubu SS Lazio. Taliansky klub zaplatil za Vavra 10 miliónov eur a s tímom podpísal päťročnú zmluvu. Za rímsky veľkoklub debutoval dňa 25. augusta pri víťazstve 3:0 nad Sampdoriou. V talianskej Serie A nedostával veľa priestoru. V základnej zostave Lazia hrával iba v skupine Európskej ligy UEFA 2018/19. V sezóne 2018/19 odohral za Lazio dokopy 17 zápasov vo väčšine zápasov nastúpil ako náhradník.

#### Hosťovanie v SD Huesca
Dňa 1. februára 2021 bol Vavro poslaný na polročné hosťovanie do španielskej La Ligy do tímu SD Huesca. Na svoj prvý zápas v Španielsku čakal do 15. marca kedy nastúpil ako náhradník pri prehre 1:4 s Barcelonou. Na jar odohral Vavro 11 zápasov.

### Návrat do Kodane
Dňa 24. januára 2022 sa Vavro vrátil do dánskeho klubu FC Kodaň kde prišiel na polročné hosťovanie s opciou na trvalý prestup. V sezóne 2021/22 sa stal po druhýkrát dánskym majstrom.

Dňa 6. júla Kodaň uplatnila opciu na trvalý prestup. Vavro sa tak natrvalo vrátil do Kodane kde podpísal zmluvu do leta 2026. V sezóne 2022/23 s tímom obhájil titul v lige a triumfoval aj v dánskom pohári.

## Reprezentačná kariéra
Vavro bol prvýkrát pozvaný do seniorskej reprezentácie v januári 2017 na dva priateľské zápasy v Abú Zabí. Debutoval 8. januára v priateľskom zápase proti Ugande v ktorom dokázal streliť aj premiérový gól, no bola z toho nakoniec prehra 1:3.

Vavro bol nominovaný na Majstrovstvá Európy vo futbale 2020, turnaj sa hral v lete 2021, no na turnaji neodohral ani jeden zápas kvôli pozitívnemu testu na koronavírus.

## Štatistiky

### Klubové
*K 7. augustu 2023*

; Poznámky
: **<sup>1</sup>** Európska liga UEFA
: **<sup>2</sup>** Liga majstrov UEFA
: **<sup>3</sup>** Európska konferenčná liga UEFA

### Medzinárodné
*K 7. augustu 2023*

## Úspechy hráča
**MŠK Žilina**

* Fortuna liga: 2016/17

**FC Kodaň**

* Superligaen (3x): 2018/19, 2021/22, 2022/23
* Oddset Pokalen: 2022/23

## Referencie

## Externé odkazy
* Denis Vavro na transfermarkt.com

## Zdroj

Kategória:Slovenskí futbalisti
Kategória:Hráči MŠK Žilina
Kategória:Hráči FC København
Kategória:Hráči SS Lazio
Kategória:Hráči SD Huesca
Kategória:Hráči Superligaen
Kategória:Hráči Serie A
Kategória:Hráči v La Lige
Kategória:Hráči Majstrovstiev Európy vo futbale 2020
Kategória:Futbaloví obrancovia
Kategória:Osobnosti z Partizánskeho